Гавораць, што час увекавечвае. Гэта сапраўды так, калі не толькі час, але і мы самі не забываемся на творцу. Так узнікла ідэя выдання гэтай кнігі. Кнігі ўспамінаў і разваг – Мікола быў такой шматграннай фігурай, што ніводнае адзінкавае сведчанне не магло б паказаць яго шматаблічнасць і знакавасць для нашай культуры. Маімі суразмоўцамі былі тыя, хто вучыўся з Міколам Селешчуком, хто разам рабіў першыя крокі ў творчым асяродку, сябраваў з мастаком, датыкнуўся да дзівосных якасцей яго натуры. Нельга было абысціся без разваг мастацтвазнаўцаў і крытыкаў, якія ў розныя гады засведчылі цікавасць даследчыкаў да творчасці майстра. Вялікая ўдача, што знайшліся дзённікавыя запісы Селешчука, пры ўсёй фрагментарнасці тэкстаў яны засведчылі цвёрдасць яго прынцыпаў і перакананняў. Селяшчук, за рэдкім выключэннем у першыя гады самастойнай працы, ніколі не даваў інтэрв'ю журналістам.